Gandia acull aquest diumenge V Campionat Autonòmic de rem
01 febrer 2018

## Gandia acull aquest diumenge V Campionat Autonòmic de rem01 febrer 2018Última actualització: 14 juliol 2025

![](../gestion/img/_AO_6887-copia.jpg)  
  

La regidora delegada d'Esports, Lydia Morant ha comparegut en roda de premsa per anunciar en companyia de Daniel Martí, director Esportiu del Reial Club Nàutic Gandia, que la nostra ciutat acollirà el pròxim diumenge 4 de febrer el V Campionat Autonòmic en la modalitat de llaud. Una prova que suposa el tret d'eixida de la Lliga SUMA de rem en banc fix que estarà composta per tres regates en mar obert i sis regates de pista que es desenvoluparan en diferents ports de la Comunitat Valenciana.  
  
En total s'espera la participació de gairebé 700 remers procedents de 18 clubs de tota la Comunitat Valenciana i en la qual el club gandià competirà amb set equips formats per 63 esportistes.  
  
**Lydia Morant** ha destacat que "_Gandia es torna a posicionar com a referent en la pràctica d'esports nàutics gràcies al RCNG. Els participants vindran acompanyats dels equips tècnic i les seues famílies, de manera que esperem que tinga una repercussió directa en la nostra economia. Seguim treballant el tàndem d'esport i turisme que tan bons resultats ens està donant. Estem segurs que amb la seua visita coneixeran la nostra platja i el seu entorn i que tornaran a visitar-nos_".  
  
Per la seua banda, **Daniel Martí** va explicar que el club ja ha organitzat 24 edicions d'aquesta prova. "_Fa molts anys que estem treballant amb el rem. És una prova que congrega molts participants i que resulta vistosa per al públic perquè es pot seguir íntegrament. Aquesta cinquena regata té una alta participació i és una barbaritat la quantitat de gent que acudix a la prova_".  
"_Tenim tres equips en condicions d'obtenir bons resultats. Els veterans porten dos anys guanyant la lliga i els dos equips cadets tenen grans possibilitats_".  
Un altre aspecte que ha destacat Martí és la faceta formativa de l'entitat qui ha anunciat que la pròxima setmana s'ha organitzat una regata de rem olímpic per competidors que no hagen competit en un campionat nacional.